b"\n_START_ARTICLE_\nInvasi\xc3\xb3 musulmana d'Ifranja\n_START_SECTION_\nLa invasi\xc3\xb3\n_START_PARAGRAPH_\nDespr\xc3\xa9s de la conquesta d'al-Andalus, iniciada el 711, el val\xc3\xad d'Hisp\xc3\xa0nia, As-Samh ibn M\xc3\xa0lik al-Khawlan\xc3\xad, va envair Septim\xc3\xa0nia. Al-Khawlan\xc3\xad establ\xc3\xad la seva capital a Arbuna (Narbona) el 720 i ofer\xc3\xad un pacte als habitants del pa\xc3\xads basat en unes generoses condicions i en la promesa de pacificar r\xc3\xa0pidament les altres ciutats. Amb l'afegit de les noves terres conquerides, al-Andalus va quedar dividit en cinc \xc3\xa0rees administratives corresponents a Andalusia, Gal\xc3\xadcia-Lusit\xc3\xa0nia, Castella i Lle\xc3\xb3, Catalunya-Arag\xc3\xb3 i Septim\xc3\xa0nia. Amb Arbuna assegurada, i sobretot amb el seu port, els mariners \xc3\xa0rabs es van fer els amos de la Mediterr\xc3\xa0nia occidental, sotmetent r\xc3\xa0pidament les ciutats controlades per comtes visigots: Alet, Besiers, Agde, Lodeva, Magalona i Nimes._NEWLINE_El 721 van arribar refor\xc3\xa7os per preparar el setge de Tolosa, que era la clau per dominar Aquit\xc3\xa0nia amb les mateixes condicions que Septim\xc3\xa0nia, per\xc3\xb2 aquests seus plans van fallar per la derrota a la batalla de Tolosa, amb p\xc3\xa8rdues immenses, en el qual Al-Samh fou greument ferit i va morir poc despr\xc3\xa9s a Narbona. Les forces \xc3\xa0rabs, assentades s\xc3\xb2lidament a Narbona i prove\xc3\xafdes f\xc3\xa0cilment per mar, van continuar atacant cap a l'est arribant fins a Autun el 725._NEWLINE_L'any 731, el val\xc3\xad berber de Narbona i la regi\xc3\xb3 de Cerdanya, Uthman ibn Naissa impugn\xc3\xa0 Abd-ar-Rahman ibn Abd-Al\xc2\xb7lah al-Ghafiq\xc3\xad sabent de l'opressi\xc3\xb3 que patien els berbers al nord d'\xc3\x80frica i va pactar una treva amb Od\xc3\xb3 el Gran, casant-se amb Lamp\xc3\xa8gia, la filla del duc. El siri\xc3\xa0 Gedhi ibn Zeyan fou enviat en secret per al-Ghafiq\xc3\xad amb un esquadr\xc3\xb3 de cavalleria lleugera per capturar viu o mort a Uthman, sent localitzat a Ll\xc3\xadvia on va quedar assetjat i mort._NEWLINE_El 732 al-Ghafiq\xc3\xad va escollir la ruta de Pamplona i Roncesvalls per penetrar en el ducat aquit\xc3\xa0, tot avan\xc3\xa7ant per l'antiga via romana cap a Bordeus, ciutat que va ser presa, saquejant amb virul\xc3\xa8ncia durant algun temps al sud de la Garona. Od\xc3\xb3 el Gran els va sortir a l'encontre quan els invasors creuaven el riu Dordonya, per\xc3\xb2 va ser derrotat. Al-Ghafiq\xc3\xad va avan\xc3\xa7ar imparable cap a Angulema i Poitiers, que va ser saquejada. Od\xc3\xb3 d'Aquit\xc3\xa0nia es va veure obligat a recompondre la seva relaci\xc3\xb3 amb Carles Martell, al que va oferir submissi\xc3\xb3 i ajuda per fer front als musulmans. Carles, que s'havia retirat del ducat, va enviar r\xc3\xa0pidament un ex\xc3\xa8rcit._NEWLINE_Despr\xc3\xa9s de saquejar la regi\xc3\xb3 de Poitiers, Abd-ar-Rahman al-Ghafiq\xc3\xad va prosseguir cap al nord el seu avan\xc3\xa7, en direcci\xc3\xb3 a l'abadia de Sant Mart\xc3\xad de Tours. Per\xc3\xb2 en el cam\xc3\xad entre Poitiers i Tours, li van sortir a l'encontre les forces del duc Od\xc3\xb3 i els refor\xc3\xa7os enviats per Carles Martell, i es va lliurar la batalla de Tours, l'octubre del 732. Les tropes \xc3\xa0rabs van ser derrotades i Abd-ar-Rahman al-Ghafiq\xc3\xad hi va trobar la mort. Els supervivents es van retirar en desordre cap a Narbona. La data de la batalla \xc3\xa9s incerta, car per a uns es va lliurar el dia 8 d'octubre, mentre altres asseguren que va ser a finals de mes. De fet, a aquesta batalla se li atribueix l'aturada de l'avan\xc3\xa7 musulm\xc3\xa0 a Europa, ja que la Septim\xc3\xa0nia va quedar com l'\xc3\xbanic reducte musulm\xc3\xa0 al nord dels Pirineus."